Diari Oficial de la Generalitat Valenciana


Sumari del DOGV 4882, del 12-11-2004 (2004/10535)

Informació pública de la convocatòria de concurs oposició per a la provisió amb caràcter de personal laboral fix d'una plaça de bibliotecària amb dedicació parcial.
--------------------------------------------------------------------------------------------------------------------------------------------------------------------

### Dades del document

Número de DOGV
:   4882

Data del DOGV
:   12-11-2004

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2004/10049


Data del document
:   17-09-2004

Organisme emissor
:   Ajuntament de Rafelcofer

Tipus de document
:   Convocatòria

Descriptors 

:   * Rafelcofer
    * concurs administratiu
    * administració local
    * professió de la informació

Informació pública de la convocatòria de concurs oposició per a la provisió amb caràcter de personal laboral fix d'una plaça de bibliotecària amb dedicació parcial. [2004/F10939]
  
En compliment de la Resolució de l'Alcaldia adoptada en data 16 de setembre de 2004 es publica la convocatòria de concurs oposició per a la provisió amb caràcter de personal laboral fix d'una plaça de bibliotecària amb dedicació parcial (1/4 de jornada), amb subjecció a les següents bases:
  
Bases de la convocatòria per a la selecció d'una plaça de bibliotecària amb dedicació parcial (1/4 de jornada) vacant en la plantilla de personal laboral d'aquest ajuntament amb caràcter fix
  
1. Objecte de la convocatòria
  
És objecte de la present convocatòria, la selecció pel procediment de concurs oposició d'una plaça de bibliotecària amb dedicació parcial (1/4 de jornada) vacant en la plantilla de personal laboral d'aquest ajuntament inclosa en l'oferta d'ocupació pública per a 2003, aprovada per Resolució de l'Alcaldia de data 27 d'octubre de 2003. Titulació requerida Batxiller, Formació Professional de segon grau o equivalent.
  
2. Normativa aplicable
  
El procés selectiu s'ajustarà al que es disposa en aquestes bases, i en allò que no hi preveu, per la Llei 30/1984, de 2 d'agost, per la Llei 7/1985, de 2 d'abril, pel Reial Decret Legislatiu 781/1986, de 18 d'abril, pel Decret Legislatiu de 24 d'octubre de 1995 del Consell de la Generalitat Valenciana i la seua modificació aprovada per la Llei 8/1995, de 29 de desembre, de la Generalitat Valenciana, pel Decret 33/1999, de 9 de març, del Consell de la Generalitat Valenciana, pel Reial Decret 896/1991, de 7 de juny, pel Reial Decret 364/1995, de 10 de març, i per la resta de les disposicions legals i reglamentàries aplicables.
  
3. Requisits dels aspirants
  
Per a prendre part en l'oposició serà necessari reunir els següents requisits, referits a la data d'expiració del termini per a la presentació d'instàncies.
  
a) Tenir la nacionalitat espanyola i si no és així, prevaldrà el que es disposa en l'article 48.4 del Tractat de la Unió Europea i disposicions que el desenvolupen.
  
b) Estar en possessió de la titulació de Batxiller, Formació Professional de segon grau o equivalent o tenir complides les condicions per a obtenir-lo en la data en què finalitze el termini de presentació d'instàncies. En tot cas l'equivalència haurà de ser demostrada per la persona aspirant per mitjà de certificat expedit per l'administració competent.
  
c) Tenir complits 18 anys d'edat i no excedir d'aquella en què es puga accedir a la jubilació en el règim general de la Seguretat Social.
  
d) No patir cap malaltia ni estar afectat per limitació física o psíquica incompatible amb el desenvolupament de les funcions o que les impossibilite.
  
e) No haver sigut separat per mitjà d'expedient disciplinari del servei de cap administració pública, ni trobar-se inhabilitat per al desenvolupament de les funcions públiques.
  
f) No estar sotmés en causes d'incompatibilitat de conformitat amb el que estableix la Llei 53/1984, de 26 de desembre, d'Incompatibilitats del Personal al Servici de les Administracions Públiques.
  
g) Acceptar les bases de la convocatòria i comprometre's a complir amb les funcions pròpies del lloc.
  
h) Comprometre's a prestar el preceptiu jurament o promesa.
  
i) Estar en possessió del Certificat de Grau Mitjà de la Junta Qualificadora de Coneixements de Valencià.
  
4. Sol·licituds
  
En les instàncies els aspirants sol·licitaran prendre part en el concurs-oposició i manifestaran que reuneixen totes i cadascuna de les condicions que s'exigeixen en aquestes bases i que es comprometen a prestar el preceptiu jurament o promesa referits sempre a la data d'expiració del termini assenyalat per a la presentació d'instàncies. Aquestes condicions s'hauran de mantenir al llarg de tot el procés selectiu durant el qual, en qualsevol moment, podran ser requerits els aspirants per a efectuar les comprovacions oportunes.
  
Les instàncies es dirigiran a l'alcalde-president de la corporació i es presentaran en el Registre General o en la forma que determina l'article 38.4 de la Llei de Règim Jurídic de les Administracions Públiques i del Procediment Administratiu Comú, durant el termini de 20 dies naturals comptats a partir del següent al de la publicació de l'extracte de la convocatòria en el Boletín Oficial del Estado.
  
A les instàncies s'adjuntarà:
  
Justificant d'haver ingressat en la caixa municipal, per mitjà d'ingrés bancari o resguard de pagament, si és procedent, per gir portal o telegràfic, els drets d'examen que es fixen en 20 euros. Els esmentats drets d'examen només seran tornats als qui no siguen admesos en el procés selectiu, per falta d'algun dels requisits exigits per a prendre-hi part.
  
5. Admissió d'aspirants
  
Expirat el termini de presentació d'instàncies, per mitjà de resolució d'Alcaldia, s'aprovarà la llista d'aspirants admesos i exclosos, i s'indicarà en aquest últim cas el motiu de l'exclusió, que es publicarà en el Butlletí Oficial de la Província i al tauler d'anuncis de l'Ajuntament, i es concedirà un termini de 10 dies hàbils per a reclamacions. Les dites reclamacions, si n'hagueren, seran acceptades o rebutjades en la resolució per la qual s'aprove la llista definitiva, dictada així mateix per l'Alcaldia-Presidència i publicada en el Butlletí Oficial de la Província i al tauler d'anuncis de l'Ajuntament. La publicació de la dita resolució serà determinant dels terminis a efectes de possibles impugnacions o recursos.
  
Els errors de fet podran corregir-se en qualsevol moment, d'ofici o a petició de la persona interessada.
  
Si en algun moment del procés selectiu arribara a coneixement del tribunal que algun dels aspirants no posseeix la totalitat dels requisits exigits en aquestes bases, després de l'audiència prèvia de la persona interessada, es proposarà la seua exclusió a l'alcalde-president de l'Ajuntament, i s'indicaran les inexactituds o falsedats formulades per l'aspirant en la sol·licitud d'admissió a les proves selectives i als efectes procedents.
  
6. Tribunal qualificador
  
El tribunal qualificador estarà constituït de la següent manera:
  
President: l'alcalde-president de la corporació o membre d'aquesta en qui delegue.
  
Secretari: el de la corporació o funcionari d'aquesta en qui delegue.
  
Vocals:
  
- Un/a representant de la Generalitat Valenciana.
  
- La regidora de Cultura o en qui delegue.
  
- Un/a regidor/a d'aquest ajuntament representant de cadascun dels grups polítics existents en la corporació.
  
- Un tècnic o expert designat pel president de la corporació.
  
La designació dels membres del tribunal inclourà la dels respectius suplents i es farà pública juntament amb la llista d'admesos i exclosos, així com en el tauler d'anuncis de l'Ajuntament.
  
L'Ajuntament sol·licitarà dels òrgans corresponents la designació dels respectius representants, que haurà d'efectuar-se en el termini de 20 dies següents al de la recepció de la sol·licitud. El tribunal podrà disposar la incorporació d'assessors especialistes que es limitarà a l'exercici de la seua especialitat tècnica d'acord amb la qual col·laborarà amb el tribunal.
  
El tribunal posseirà igual o superior titulació acadèmica que l'exigida en aquesta convocatòria.
  
Quan concórreguen en els membres del tribunal alguna de les circumstàncies previstes en els articles 28 i 29 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, aquests s'abstindran d'intervenir i notificaran aquesta circumstància a l'Alcaldia-Presidència; així mateix, les persones aspirants podran recusar-los en la forma prevista en l'article 29 de l'esmentada llei.
  
El tribunal no podrà constituir-se ni actuar sense l'assistència, com a mínim, de la meitat més un dels membres titulars o suplents.
  
El tribunal podrà resoldre els dubtes que es presenten, interpretar les bases i prendre els acords necessaris per al bon ordre del procés selectiu.
  
Tots els membres del tribunal tindran veu i vot, excepte el secretari que no tindrà vot.
  
Si, constituït el tribunal i iniciada la sessió, s'absenta el president, aquest designarà d'entre els vocals concurrents, qui el substituirà durant la seua absència.
  
Les decisions es prendran per majoria de vots dels membres presents, i en cas d'empat resoldrà el vot de qui actue com a president.
  
A efectes d'assistència, el tribunal que actue en aquestes proves tindrà la 3a categoria.
  
7. Calendaris de les proves
  
Els aspirats seran convocats en nomenament únic, llevat dels casos de força major degudament justificats i apreciats pel tribunal. La no-presentació d'un aspirant en el moment de ser nomenat per a qualsevol dels exercicis obligatoris, determinarà automàticament la pèrdua del seu dret a participar en aquest exercici i en els successius, per la qual cosa quedarà exclòs del procediment selectiu.
  
El tribunal podrà requerir en qualsevol moment els aspirants que acrediten la seua identitat, per la qual cosa hauran d'anar proveïts del document nacional d'identitat.
  
La data, hora i lloc del començament de les proves selectives s'anunciarà en el Butlletí Oficial de la Província de València. Una vegada començades les proves selectives no serà obligatòria la publicació dels successius anuncis dels restants exercicis i incidències en el Butlletí Oficial de la Província. Aquests anuncis hauran de fer-se públics pel tribunal on s'hagen realitzat les anteriors proves i al tauler d'anuncis de l'Ajuntament, amb una antelació de 12 hores, si es tracta del mateix exercici, o de 72 hores si es tracta d'un de nou.
  
L'ordre d'actuació dels aspirants s'iniciarà alfabèticament per cognoms, prèviament determinat pel tribunals per mitjà de sorteig.
  
Entre la terminació d'un exercici i el començament del següent haurà de transcórrer un període mínim de 72 hores i un màxim de 45 dies naturals.
  
8. Desenvolupament de les proves
  
8.2. Fase de oposició
  
1. Obligatòria i eliminatòria. Realització d'una prova escrita referida a les matèries recollides a l'annex I de les presents bases.
  
2. Obligatòria i eliminatòria. Realització d'un o diversos exercicis per escrit que consistiran en un projecte d'animació a la lectura, posada en funcionament d'una biblioteca municipal i exemples pràctics de dinamització d'una biblioteca.
  
Pel que fa a la qualificació i valoració dels exercicis, el primer i el segon exercici es valoraran amb un màxim de deu punts i serà necessari per a aprovar un mínim de cinc punts.
  
3. Obligatòria i no eliminatòria. Realització d'una prova oral i escrita de valencià. Puntuarà de 0 a 3
  
4. De caràcter obligatori i no eliminatori. Entrevista:
  
Es valorarà amb un màxim de 2 punts i el tribunal haurà de valorar tres aspectes:
  
a) La formació i experiència professional en l'àmbit de la gestió de biblioteques, l'animació lectora, l'animació sociocultural, i l'educació del temps lliure.
  
b) L'expressió de continguts, la claredat, la capacitat de resposta, la motivació personal del lloc de treball.
  
8.1. Fase de concurs
  
En la fase de concurs el tribunal qualificarà i puntuarà els aspirants en funció dels mèrits justificats fefaentment en el moment de presentar la instància.
  
Valoració de mèrits:
  
1. Titulació acadèmica:
  
a) Diplomatura universitària, 0'5 punts.
  
b) Llicenciatura universitària, 1 punt.
  
2. Coneixements de valencià:
  
Títol o certificat expedit per la Junta Qualificadora de Coneixements de Valencià:
  
- Certificat del grau Superior: 2 punts.
  
3. Experiència:
  
a) per serveis prestats com a bibliotecari/a en l'administració pública, en plaça similar a la de l'objecte d'aquesta convocatòria. Es tindran en compte per a la seua comprovació els certificats expedits pels responsables del departament, àrea o servei de l'administració on l'aspirant haja treballat.
  
La valoració d'aquest apartat serà a raó de 0,25 punts per mes complet treballat fins a un màxim de 2,5 punts.
  
b) Experiència en tasques d'animació cultural, fins a un màxim de 2 punts.
  
4. Formació:
  
Cursos, seminaris, etc. Relacionats amb les biblioteques públiques, animació cultural i informàtica, fins un màxim de 2 punts.
  
9. Relació d'aprovats, presentació de documents i contractació
  
Finalitzada la qualificació dels aspirants, el tribunal publicarà la llista d'aprovats i elevarà la proposta a l'autoritat competent per fer el nomenament.
  
L'ordre de qualificació definitiva serà el resultant de la suma total de punts obtinguts en les proves realitzades.
  
El nombre d'aspirants que podran ser declarats aprovats per ordre decreixent de puntuació, no podrà superar el nombre de vacants convocades.
  
L'aspirant proposat presentarà en la Secretaria de l'Ajuntament, dins del termini de 20 dies naturals a partir de la publicació de la llista d'aprovats, els documents acreditatius per a prendre part en aquestes proves selectives que són:
  
1. Certificat de naixement, expedit pel Registre Civil corresponent o fotocòpia del DNI que es presentarà al costat de l'original per a la seua compulsa.
  
2. Certificat del Registre Central de Penats i Rebels, referit a la data de finalització de les proves selectives.
  
3. Còpia autèntica o fotocòpia, que haurà d'acompanyar-se de l'original per a la compulsa, dels títols exigits.
  
4. Declaració jurada de no trobar-se sotmès en causa d'incapacitat.
  
5. Declaració jurada de no haver sigut separat per mitjà d'expedient disciplinari del servei de qualsevol de les administracions públiques, ni trobar-se inhabilitat per a l'exercici de funcions públiques.
  
6. Certificat mèdic acreditatiu de no patir cap malaltia o defecte físic que impossibilite el normal exercici de la funció.
  
7. Declaració del l'interessat de no estar ocupant cap lloc o activitat en el sector públic delimitat per l'article 1r de la Llei 53/84, i on s'indique així mateix que no es realitza cap activitat incompatible o subjecta a reconeixement d'incompatibilitat, i es faça referència igualment a si percep pensió de jubilació, retir o orfandat, per dret passius o qualsevol règim de Seguretat Social públic i obligatori.
  
8. Certificat de grau Mitjà de la Junta Qualificadora de Coneixements de Valencià .
  
Qui dins del termini indicat i llevat de causa de força major degudament acreditada no presentara la documentació o de l'examen d'aquesta es deduïra que no posseeix tots o alguns dels requisits assenyalats, no podrà ser nomenat o contractat i quedaran anul·lades totes les seues actuacions sense perjudici de la responsabilitat en què hagueren incorregut per falsedat. En aquest cas es nomenarà el següent en puntuació i així successivament.
  
Complits els requisits procedents, s'efectuarà el nomenament de l'aspirant proposat. El nomenat, després de la formulació prèvia de jurament o promesa a què es refereixen l'article 32.c del text refós de la Llei de la Funció Pública Valenciana, haurà de prendre possessió com a personal laboral fix, en el termini de 15 dies comptats a partir del següent a aquell en què li siga notificat el nomenament i serà contractat com a personal laboral fix. Si no pren possessió dins del termini assenyalat, sense causa justificada, s'entendrà que renuncia als seus drets sobre la plaça i no obtindrà qualificació de personal laboral fix de l'Ajuntament. S'estableix un període de prova de tres mesos.
  
10. Recursos
  
Contra les presents bases i la corresponent convocatòria, actes que esgoten la via administrativa, podrà interposar-se pels interessats legitimats un dels següents recursos:
  
a) Amb caràcter potestatiu, recurs de reposició davant del mateix òrgan que dictà l'acte recorregut, en el termini d'un mes, a comptar des del sia següent al de la publicació de l'extracte d'aquests en el Boletín Oficial del Estado. Si transcorre un mes des del dia següent al de la interposició del recurs de reposició sense que aquest haja sigut resolt, es podrà entendre que ha sigut desestimat i interposar recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de sis mesos.
  
b) Recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana dins del termini de dos mesos, comptats des del dia següent al de la publicació de l'extracte en el Boletín Oficial del Estado.
  
Contra les resolucions i els actes de tràmit que no posen fi a la via administrativa, quan aquests últims decidisquen directament o indirectament el fons de l'assumpte, determinen la impossibilitat de continuar el procediment, produïsquen indefensió o perjudici irreparables a drets i interessos legítims, podrà interposar-se pels interessats el recurs d'alçada en el termini d'un mes davant de l'òrgan superior jeràrquic que nomenà el tribunal.
  
En qualsevol moment sempre abans de la presentació de les sol·licituds pels aspirants, l'Alcaldia-Presidència podrà modificar o deixar sense efecte la convocatòria per mitjà de l'adopció de l'acord corresponent que serà publicat en el Butlletí Oficial de la Província i en el tauler d'anuncis d'aquest ajuntament.
  
ANNEX I
  
Primera part: Matèries generals
  
Tema 1. La Constitució Espanyola de 1978. Principis generals.
  
Tema 2. L'Estatut d'Autonomia de la Comunitat Valenciana. Principis Generals.
  
Tema 3. L'acte administratiu. Concepte. Elements. Principis generals del procediment administratiu. Normes reguladores. Dimensió temporal del procediment administratiu; dies i hores hàbils, còmput de terminis. Recepció i registre de documents.
  
Tema 4. El municipi. El terme municipal. La població. L'empadronament. Consideració especial del veí. Informació i participació ciutadana.
  
Tema 5. L'organització municipal. Els òrgans de govern del municipi. El plenari de l'Ajuntament. La Comissió de Govern. L'alcalde i els regidors.
  
Tema 6. Personal al servei de l'administració local. La funció pública local i la seua organització. Drets i deures dels treballadors segons l'Estatut dels Treballadors. Incompatibilitats. Règim disciplinari.
  
Tema 7. El servei públic en l'esfera local. Nocions generals. Els modes de gestió dels serveis públics.
  
Segona part: Matèries específiques
  
Tema 8. Organització bibliotecària de la Comunitat Valenciana.
  
Tema 9. Les biblioteques públiques: Els diferents serveis.
  
Tema10. Les biblioteques municipals.
  
Tema 11. Selecció i adquisició de les publicacions. Registre d'entrada. Canvi i donatius. Enquadernacions i recompte.
  
Tema 12. Els catàlegs de les biblioteques.
  
Tema 13. La informació bibliogràfica i l'orientació al lector.
  
Tema 14. Sistemes de classificació bibliogràfica.
  
Tema 15. La biblioteca i el públic. Sales de lectura. Préstecs de llibres.
  
Tema 16. Biblioteques infantils.
  
Tema 17. Activitats culturals de la biblioteca.
  
Tema 18. Diferents tipus d'obres de consulta.
  
Tema 21. La mecanització dels serveis bibliotecaris.
  
Tema 19. Biblioteques escolars: Definició i la seua relació amb les públiques.
  
Tema 20. Emmagatzematge i conservació de fons bibliogràfics.
  
Tema 21. Internet: eina en les biblioteques.
  
Tema 22. Automatització dels serveis bibliotecaris.